**Saites** (m.kreik. Σαΐτης/Σαείτης νομός, *Saïtēs/Saeitēs nomos*), egyptiläisittäin **Neith-mehi** (egypt. 𓈤, *Nt-mḥw/Njt-mḥwt/Nt-mḥt/Nrt-mḥtjt*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen viides nomos.

Nomoksen alkuperäisen egyptinkielisen nimen suomennos on "Pohjoinen Neith" (tai "Pohjoinen kilpi"). Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Nit Meḥtet*, *Nit Meḥetet* ja *Sap-Meh*. Tutkimuksessa nomokseen viitataan usein tunnuksella L05.

Maantiede
---------

Saiteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen viides nomos. Nomos sijaitsi Niilin suiston pohjoisosassa Välimeren rannikolla Niilin Bolbitinos- ja Sebennytikos-suuhaarojen välissä. Sen länsipuolella sijaitsi Meteliteen nomos (L07) ja itäpuolella Ksoiteen (L06) ja Sebennyteen nomokset (L12).

Nomoksen pääkaupunki (*mētropolis*) oli Sais eli egyptiläisittäin Zau/Sau(t) (nyk. Sa al-Hagar). Sen muihin kaupunkeihin lukeutui muun muassa Kabasa.

Historia
--------

Saiteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta L05, jolla siihen voidaan viitata nimenmuutoksista riippumatta.

Nomos on yksi Ala-Egyptin kahdeksasta vanhimmasta tunnetusta nomoksesta. Prosopiteen nomos (L04) erotettiin Saiteen nomoksesta jo hyvin varhaisina aikoina, niin että vanha nomos jakaantui pohjoiseen (Saites) ja eteläiseen (Prosopites) osaan. Tämän vuoksi myös niiden egyptinkieliset nimet ovat "Pohjoinen Neith" ja "Eteläinen Neith". Nimet on usein tulkittu muodossa "Pohjoinen kilpi" ja "Eteläinen kilpi". Kumpikin lukutapa on mahdollinen, sillä kilpi oli nomoksessa palvotun Neith-sodanjumalattaren symboleja.

Egyptin 26. dynastian aikana eli saisilaisella kaudella nomos oli Ala-Egyptin merkittävin. Antiikin ajan lähteistä nomoksen mainitsevat Strabon, Plinius vanhempi ja Klaudios Ptolemaios. Se tunnetaan myös nomoksen lyömistä roomalaisaikaisista rahoista.

Nomoksen pääjumala oli Neith, jonka kreikkalaiset yhdistivät Atheneen. Siellä oli myös Osiriksen pyhäkkö ja yksi tämän hautana pidetyistä paikoista. Faarao Senusret I:n niin kutsutussa Valkoisessa kappelissa nomoksen jumalana esiintyy Sau ("Sais(in)"). On kuitenkin mahdollista, että Prosopiteen ja Saiteen tekstit tulisi lukea yhdessä, eli "Saisin Neith ja Sobek".

Lähteet
-------

1. 1 2  Saites *Trismegistos*. Viitattu 19.10.2020.
2. ↑  Schweitzer, Simon D.: Nr.t-mḥ.tjt *Ancient Egyptian Dictionary*. Viitattu 19.10.2020.
3. 1 2 3 4  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
4. 1 2  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
5. 1 2 3  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
6. 1 2 3 4  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
7. 1 2  List of places *Trismegistos*. Viitattu 19.10.2020.
8. 1 2 3 4 5  Lower Egypt province ('nome') 5 *Digital Egypt for Universities*.  2002. University College London. Viitattu 19.10.2020.
9. ↑  Saites Nomos *Pleiades*. Viitattu 19.10.2020.
10. 1 2  Smith, William: "Aegyptus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
11. ↑  Herodotos: *Historiateos* 2.170; Strabon: *Geografika* s. 802.

Aiheesta muualla
----------------

* Kuvia tai muita tiedostoja aiheesta **Saites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |